
Turistično leto 2022 v Beli krajini
Turistična destinacija Bela krajina  je v letu 2022 zabeležila 110.838 nočitev, kar znaša 21% več nočitev v primerjavi s predkoronskim letom 2019. Razmerje med domačimi in tujimi gosti znaša 78:22 v korist domačih gostov. Tuji gostje so bili predvsem Nemci, Nizozemci, Belgijci, Italijani, ki predstavljajo dobrih 13 % vseh nočitev v Beli krajini. Belokranjski turizem je med korono, za razliko od slovenskega povprečja, doživel razcvet, realizacija nočitev v letu 2022 pa se znova približuje realnejši sliki turizma pri nas.
Rast nočitev in naraščujoči odstotek tujih gostov sovpada s promocijo Bele krajine v letu 2022. Promovirali smo se na sejmih:  Alpe Adria Ljubljana, MOS Celje, Slovenian Incoming Workshop (SIW) Ljubljana, na več specializiranih sejmih v Italiji, ter na svetovni razstavi Expo Dubaj. S pomočjo novo pridobljenih VR filmov kolesarjenja in čolnarjenja po Kolpi smo se predstavili kot zelena outdoor destinacija z bogato tradicijo in edinstveno kulturno dediščino. 
Izvedli smo plakatno oglaševanje Tam Tam v sedmih večjih mestnih središčih Slovenije. Prav tako smo Belo krajino promovirali prek digitalnega oglaševanja na nizozemskem, nemškem in belgijskem trgu. Promocijo belokranjske kulturne dediščine, narave in gastronomije smo izvedli tudi v sklopu študijskih tur. V destinacijo smo povabili slovenske in avstrijske novinarje in blogerje, ki so s svojimi blogi, prispevki, fotografijami ter objavami ponesli ime Bele krajine v širše v svet.
V sklopu projekta Okusi Bele krajine je bilo uspešno izvedeno skupno kulinarično doživetje ''Od tradicije do kulinaričnega doživetja'' v gostilni Müller v Črnomlju, kjer je pri kreaciji menija sodeloval chef Uroš Štefelin, dobitnik Michelinove zvezdice iz Hiše Linhart v Radovljici. V oktobru in novembru smo izvedli Jesenske Okusi Bele krajine pri štirih belokranjskih ponudnikih vključenih v projekt in sicer pri Gostilni Müller, Gostilni Veselič, Hotelu Bela krajina ter pri Gostilni Kapušin. 
Projektu Odprta vrata se vsako leto pridruži več ponudnikov, zato naša ekipa raste. V letu 2022 smo sodelovali z 41 ponudniki Odprtih vrat z ogledi, degustacijami in doživetji med aprilom in decembrom s ciljem popestritve ponudbe v Beli krajini izven glavne sezone. 
S ciljem po uspešnem turističnem letu 2023 bomo strmeli k dvigu kakovosti ter večjemu povezovanju med vsemi deležniki belokranjskega turizma, saj lahko s skupnimi močmi ustvarimo nekaj več in veliko bolje za naše goste.

DMO Bela krajina, januar 2023	

